বন্ধুর সঙ্গে দীর্ঘক্ষণ ফোনে কথা বলছিলেন বনহুগলির বাসিন্দা এক সমকামী যুবক। সেই ‘অপরাধে’ তাঁকে মারধরের অভিযোগ উঠল প্রতিবেশীদের বিরুদ্ধে! রবীন্দ্রভারতী বিশ্ববিদ্যালয়ের ওই প্রাক্তনী আতঙ্কে পাড়া ছেড়ে আশ্রয় নিয়েছেন সিঁথি এলাকায় এক বন্ধুর বাড়িতে।
ঘটনার সূত্রপাত গত ৭ জানুয়ারি রাতে। প্রীতম বসু নামে ওই যুবকের অভিযোগ, এক বন্ধুর সঙ্গে ফোনে কথা বলতে তিনি আবাসনের ছাদে গিয়েছিলেন। ঘণ্টাখানেক পর সেখানে আসেন ওই আবাসনেরই বাসিন্দা শান্তনু কর এবং তাঁর মা রীতা। প্রথমে তাঁরা দাবি করেন, প্রীতমের সঙ্গে ছাদে একজন পুরুষও রয়েছেন। কিন্তু সেখানে কাউকে পাওয়া যায়নি। এরপর সমকামের মতো ‘নোংরা’ বিষয়ে ফোনে কথা বলার ‘অপরাধে’ শুরু হয় মারধর।
প্রীতম বলেন, ‘‘ওঁরা ছাদে অন্য কাউকেই খুঁজে পাননি। আচমকাই শান্তনু দাবি করেন, আমার মেয়েলি আচরণ এবং সমকাম নাকি অত্যন্ত কুরুচিকর। ফোনেও ওই নোংরা বিষয় নিয়েই কথা বলছি। আমার বাড়িতে এলজিবিটি বন্ধুরা কেন আসেন, সে প্রশ্নও তোলেন ওঁরা। এরপর মারতে শুরু করেন।’’ তাঁর কথায়, ‘‘মুখে ঘুসি মারা হয়। সেইসঙ্গে মাটিতে ফেলে বুকে, পিঠে উপর্যূপরি লাথি! মারতে মারতে সিঁড়ি দিয়ে আমাকে ফেলে দেওয়া হয়। দু’জন প্রতিবেশী প্রতিবাদ করায় তাঁদের উপরেও ওঁরা চড়াও হন।’’ ঘটনার পরদিন বরাহনগর থানায় গিয়ে এফআইআর করেন প্রীতম।
মারধরের কথা অস্বীকার করেননি অভিযুক্তেরাও। রীতা বলেন, ‘‘ওর বাড়িতে অন্যরকম লোকজন আসত। নোংরা বিষয় নিয়ে কথা বলত। তাতে স্বাভাবিক মানুষের অসুবিধা হওয়ারই কথা।’’ তাঁর কথায়, ‘‘ওইদিন আমি ছাদের দরজা বন্ধ করতে বলায় আমাকে গালি দেয় প্রীতম। তাই শান্তনু গায়ে হাত দিতে বাধ্য হয়েছে।’’
ভিন্ন যৌনতার মানুষদের অধিকার আন্দোলনের কর্মী অনুরাগ মৈত্রেয়ী বলেন, ‘‘প্রীতম ওই এলাকার দুঃস্থ শিশুদের বিনামূল্যে পড়ায়, নানারকম সামাজিক কাজে অংশ নেয়। কিন্তু প্রান্তিক যৌনতার মানুষ বলেই ওকে নির্যাতনের শিকার হতে হল।’’